Նյու Յորքը պատրաստվում է հյուրընկալել Թրամփին
ԱՄՆ-ի նախագահ Դոնալդ Թրամփն այս շաբաթ Նյու Յորք է վերադառնալու, որտեղ՝ ռազմանավի վրա, պատրաստվում է հյուրընկալել Ավստրալիայի վարչապետ Մալքոլմ Թարնբալին: Թրամփի հայրենի Նյու Յորքում սակայն նրան ջերմ ընդունելություն չի սպասվում:
Գովազդային հոլովակի համաձայն, Նյու Յորքը պատրաստ է հյուրընկալել բոլորին, սակայն, կա մեկ անձ, ում դա չի վերաբերում: «Նրան այստեղ չեն սպասում», - Աշխատավոր ընտանիքներ կուսակցության տնօրեն Ամանդա Ջոնսոնը քաղաքացիներից մեկն է, ով նախատեսում է բողոքի ցույց անցկացնել Դոնալդ Թրամփի նստավայրի առջեւ: Սա Թրամփի առաջին այցն է Նյու Յորք՝ նախագահի պաշտոնը ստանձնելուց հետո: Նյու Յորքցիներից շատերը պատրաստվում են նրան բողոքի ցույցերով դիմավորել. «Այս պահին 7000 մարդ հետաքրքրված են, իսկ 1500-ը հաստատել են իրենց մասնակցությունը»: Սակայն, բոլոր ամերիկացիները Նյու Յորքցի չեն. «Դոնալդ Թրամփը գյուղական շրջաններում բնակվող քաղաքացիների թեկնածուն էր», - Բրուքինգզ հաստատության վերլուծաբան Մարք Մուրոն հիշեցնում է, որ անցած ընտրությունների ընթացքում Դոնալդ Թրամփը հաղթանակ է տարել ԱՄՆ-ի 2,584՝ նոսր բնակեցված մարզերում, մինչդեռ Հիլարի Քլինթոնը հաղթել էր 472 խիտ բնակեցված մարզերում: Սակայն, Թրամփին ձայն տված ավելի քան երկուս ու կես հազար մարզերը ԱՄՆ-ի տնտեսության ընդամենը մեկ երրորդն են ներկայացնում, մինչդեռ Քլինթոնի կեղմնակից 472 մարզերն արտադրում են ամերիկյան ՀՆԱ-ի երկու երրորդը: «Այսօր կարեւոր է երկրի այս երկու մասերի միջեւ համաձայնություն գտնել», - նշում է Մարք Մուրոն: Նյու Յորքում Դոնալդ Թրամփի օգտին քվեարկել էին ընտրողների միայն 25 տոկոսը եւ այդ հարաբերակցությունը նոյեմբերյան ընտրություններից ի վեր չի փոխվել, ինչի մասին Նյու Յորքցիները նախատեսում են հիշեցնել Դոնալդ Թրամփին այս հինգշաբթի բողոքի ցույցերով: